| **Stasys Dirmantas** |
| --- |
|  |
| Krašto apsaugos ministras brigados generolas Stasys Dirmantas ir Lietuvos kariuomenės vadas Stasys Raštikis 1937 m. |
| Gimė | 1887 m. lapkričio 14 d.Raseiniai |
| Mirė | 1975 m. sausio 26 d. (87 metai)Čikaga |
|  |
| Veikla | Geodezininkas Lietuvos kariuomenės brigados generolas |
| Pareigos | Lietuvos universiteto Geodezijos katedros vedėjas, profesorius  Krašto apsaugos ministras |
|  |
| Žymūs apdovanojimai |
| 1928 m. Gedimino 2 laipsnio ordinas 1933 m. Vytauto Didžiojo 3 laipsnio ordinas |

**Stasys Dirmantas** (1887 m. lapkričio 14 d. Raseiniuose – 1975 m. sausio 26 d. Čikagoje, JAV) – geodezininkas, profesorius, Lietuvos kariuomenės brigados generolas, politinis ir visuomenės veikėjas.

Biografija
----------

Mokėsi Skaudvilėje, Šilalėje, Varšuvoje. 1908 m. baigė Vilniaus realinę mokyklą. 1914 m. baigė Maskvos Konstantino matininkų institutą  ir dėstė Tomsko technologijos institute. Per Pirmąjį pasaulinį karą Rusijos kariuomenės artilerijos karininkas. 1918 m. grįžęs į Lietuvą – Žemės ūkio ministerijos įgaliotinis Ukmergėje, miškų urėdas, 1918 m. Kaune su kitais įkūrė Matininkų sąjungą, suorganizavo matininkų kursus. 1919 m. įstojo į Lietuvos kariuomenę, 1919–1924 m. dėstė Karo mokykloje. 1921–1922 m. Aukštųjų kursų, nuo 1922 m. Lietuvos universiteto Geodezijos katedros vedėjas, nuo 1930 m. profesorius.

1924–1927 m. Aukštųjų karo technikos kursų, 1926–1927 m. Vyriausiojo štabo Karo mokslo valdybos kursų viršininkas, 1927–1929 m. Karo technikos kursų viršininkas, 1929–1933 m. Aukštųjų karininkų kursų viršininkas. 1927–1933 m. lietuvių karininkų Ramovės tarybos narys, vicepirmininkas, kariuomenės sporto draugijos pirmininkas. 1933 m. išeinant į atsargą, suteiktas pulkininko laipsnis. 1935–1938 m. XVII ministrų kabinete krašto apsaugos ministras, nuo 1937 m. vasario 16 d. brigados generolas. Turėjo būstą Kaune, „Tulpės" kooperatyvo name A. Mickevičiaus g. 15.

(1935 m. lapkričio 1 d. – 1938 m. kovo 24 d.). Vytauto Didžiojo universitete Geodezijos ir kelių katedros vedėjas, ekstraordinarinis profesorius. 1940 m. Lietuvą okupavus TSRS valdžios įsakymu atleistas iš universiteto, bet rudenį vėl paskirtas katedros vedėju. 1942–1944 m. Vytauto Didžiojo universiteto Statybos fakulteto dekanas. 1944 m. pasitraukė į Vokietiją, dėstė lietuvių techniko mokykloje. Nuo 1950 m. gyveno Čikagoje. Dalyvavo JAV lietuvių organizacijų veikloje, 1959–1968 m. Pasaulio lietuvių inžinierių ir architektų sąjungos, 1964–1974 m. Lietuvių profesorių draugijos Amerikoje pirmininkas.

Bibliografija
-------------

* 1919–1920 m. parašė pirmuosius lietuviškus vadovėlius artileristams
* Topografija, 1923 m.
* Nivelyrų konstrukcijos, 1932 m.

Įvertinimas
-----------

* 1928 m. Gedimino 2 laipsnio ordinas
* 1933 m. Vytauto Didžiojo 3 laipsnio ordinas

Šaltiniai
---------

1. ↑  Vidmantas Jankauskas Visuotinė lietuvių enciklopedija, IV t.
2. ↑  „Kooperatyvo „Tulpė" namas". Lietuvos Respublikos kultūros vertybių registras.
3. ↑  Algirdas Banevičius. *111 Lietuvos valstybės 1918–1940 politikos veikėjų: enciklopedinis žinynas.* Vilnius: Knyga, 1991, 52 p. ISBN 5-89942-585-7.

Literatūra
----------

* Antanas Ražinskas. Lietuvos geodezijos ir kartografijos istorija. AGI. 2 sąs. Kaunas, 2000

Nuorodos
--------

* Biografiniai duomenys